Diari Oficial de la Generalitat Valenciana


Sumari del DOGV 5005, del 13-05-2005 (2005/5189)

RESOLUCIÓ de 19 d'abril de 2005, de la Direcció General de Qualitat Ambiental, per la qual s'atorga a l'empresa Iberoalcorense, SL, l'autorització ambiental integrada per a les noves instal·lacions de fabricació de taulellets al terme municipal de l'Alcora (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5005

Data del DOGV
:   13-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/5189


Data del document
:   19-04-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Alcora, l'
    * edifici industrial
    * ceràmica
    * empresa privada

RESOLUCIÓ de 19 d'abril de 2005, de la Direcció General de Qualitat Ambiental, per la qual s'atorga a l'empresa Iberoalcorense, SL, l'autorització ambiental integrada per a les noves instal·lacions de fabricació de taulellets al terme municipal de l'Alcora (Castelló). [2005/A5189]
  
Vistos els documents que apareixen en l'expedient 14/2003 IPPC, instruït a instància de l'empresa Iberoalcorense, SL, a fi d'obtindre l'autorització ambiental integrada per a les noves instal·lacions de fabricació de taulellets, s'emet la present resolució de conformitat amb els següents
  
Antecedents de fet
  
1. Amb data 17 de febrer de 2003, Francisco Carnicer Grangel, en representació de l'empresa Iberoalcorense, SL, amb CIF B-12006623, presenta a la Conselleria de Medi Ambient, la sol·licitud d'autorització ambiental integrada per a les noves instal·lacions de fabricació de taulellets, que pretén ubicar-se a la carreteraCastelló de la Plana - l'Alcora, s/n, de l'Alcora, i que es detallen en l'annex I.
  
A la sol·licitud s'acompanya la sol·licitud de l'informe de compatibilitat urbanística, cursada a l'Ajuntament de l'Alcora.
  
2. Amb dates 6 de maig i 5 de juny de 2003, l'empresa presenta documentació complementària, a requeriment de la Conselleria de Medi Ambient.
  
3. Amb data 15 de juliol de 2003 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de Prevenció i Control Integrats de la Contaminació, i es publica l'anunci en el Diari Oficial de la Generalitat Valenciana (DOGV núm. 4.544).
  
Durant aquest no es presenten al·legacions al projecte en aquesta Conselleria ni a l'Ajuntament de l'Alcora, i consta en l'expedient certificat de la informació pública.
  
4. Amb data 17 de setembre de 2003 entra en aquesta Conselleria l'informe de compatibilitat urbanística emés per l'Ajuntament de l'Alcora.
  
5. Transcorregut el període d'informació pública i segons el que disposa l'article 18 de la Llei 16/2002, es remet una còpia de l'expedient a l'Ajuntament de l'Alcora, el qual emet un informe sobre els aspectes de la seua competència amb data 3 de novembre de 2003, referents a la tramitació que es durà a terme a l'Ajuntament i a la incidència i l'adequació de la instal·lació en el marc urbanístic.
  
Així mateix, s'han incorporat a l'expedient els informes del Servei de Residus Industrials i del Servei de Protecció de l'Ambient Atmosfèric.
  
6. Amb data 20 de novembre de 2003 es realitza el tràmit d'audiència a l'interessat, sense que s'hagen presentat al·legacions respecte d'això.
  
7. Amb data 6 d'abril de 2004 es requereix per part de la Conselleria l'estudi d'impacte ambiental, el qual es presenta el 24 de juny de 2004.
  
8. Amb data 30 de juliol de 2004 se sotmet a informació pública l'estudi d'impacte ambiental durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de Prevenció i Control Integrats de la Contaminació, i es publica anunci en el Diari Oficial de la Generalitat Valenciana (DOGV núm. 4.809). Durant aquest segon període d'informació pública tampoc es presenten al·legacions en aquesta Conselleria ni en l'Ajuntament de l'Alcora, i consta certificat de la dita informació pública en l'expedient.
  
9. Amb data 13 de setembre de 2004, el Servei de Control Integrat de la Contaminació comunica al Servei d'Avaluació d'Impacte Ambiental que ha d'iniciar la tramitació i la resolució de la declaració d'impacte ambiental, i s'emet la dita declaració amb data 10 de març de 2005, en la qual s'estima acceptable, només als efectes ambientals el projecte per a la instal·lació d'una indústria per a la fabricació de revestiments ceràmics, promoguda per Iberoalcorense, SL, que s'ha d'implantar a la carreteraCastelló de la Plana - l'Alcora (C-232), s/n, del terme municipal de l'Alcora (Castelló), en els termes que estableix el projecte, annex a aquest i l'estudi d'impacte ambiental, sempre que es complisquen les condicions establides en l'annex II.
  
10. Amb data 31 de març de 2005 es remet a l'empresa escrit pel qual es dóna audiència perquè en un termini de deu dies hàbils puguen al·legar i presentar els documents i justificacions que estimen pertinents. Transcorregut el termini mencionat, es considera realitzat el tràmit, i es seguix la tramitació del procediment.
  
11. En l'expedient 14/2003 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Als anteriors fets s'apliquen els següents
  
Fonaments de dret
  
1. D'acord amb l'article 9 de la Llei 16/2002, d'1 de juliol, de Prevenció i Control Integrats de la Contaminació, les activitats que apareixen en l'annex 1 d'aquesta llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
2. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de Prevenció i Control Integrats de la Contaminació, desenvolupada pel Decret 40/2004, de 5 de març.
  
3. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a la Presidència de la Generalitat i a les conselleries amb competències executives.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, i la seua Ordre de desplegament de 9 de setembre de 2003, correspon a la Direcció General de Qualitat Ambiental exercir les competències en matèria de prevenció i control integrats de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament Orgànic i Funcional de la Conselleria Territori i Habitatge, resolc:
  
Primer
  
Concedir a Iberoalcorense, SL, l'autorització ambiental integrada per a les noves instal·lacions de fabricació de taulellets, que s'han de desenvolupar a l'establiment situat a la ctra.Castelló de la Plana - l'Alcora, s/n, del municipi de l'Alcora, que fa referència al projecte per a la sol·licitud d'autorització ambiental integrada per a una indústria de fabricació de taulellets i paviments ceràmics de data 29 d'abril de 2003 i que el subscriu Vicente Montroy Meneu, que queda inscrita en el Registre General d'Instal·lacions IPPC de la Comunitat Valenciana amb el número 019-05/AAI/CV, condicionada al compliment de les mesures següents:
  
1. Valors límit d'emissió
  
1.1 Emissions atmosfèriques
  
1.1.1 Emissions canalitzades fredes
  
Els valors límit d'emissió que s'han de complir seran els següents:
  
 CONTAMINANTS CONDICIONS LÍMITS D'EMISSIÓ
  
 Partícules Genèric 30 mg/Nm³
  
1.1.2 Emissions canalitzades calentes
  
Les emissions compliran els següents valors límit d'emissió per als diferents focus:
  
Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 18% de O2.
  
1.1.3 Emissions sonores
  
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.
  
Els límits màxims sonors admissibles seran:
  
 DIÜRN NOCTURN
  
 70 dB(A) 60 dB(A)
  
1.2 Abocaments
  
1.2.1 Aigües residuals industrials
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals industrials a domini públic hidràulic.
  
No es realitzarà cap abocament d'aquestes aigües a la xarxa de sanejament.
  
Les basses d'emmagatzemament d'aquestes aigües seran perfectament impermeables i seran buidades periòdicament per gestor autoritzat.
  
1.2.2 Aigües residuals sanitàries
  
Compliran les exigències previstes en les ordenances municipals en vigor abans del seu abocament a l'EDAR de Castelló de la Plana o a la xarxa de clavegueram de l'Alcora. No obstant això, mentre no s'obtinga permís, serà recollit per gestor autoritzat.
  
Han d'aportar el certificat emés per l'Ajuntament corresponent de connexió i acceptació dels abocaments d'aigües residuals sanitàries a la xarxa de clavegueram municipal, amb indicació de la data amb què es va realitzar la dita connexió.
  
1.2.3 Aigües pluvials
  
Es conduiran a la xarxa de sanejament de pluvials mitjançant xarxa separativa.
  
Han d'aportar certificat emés per l'Ajuntament corresponent de connexió i acceptació dels abocaments d'aigües pluvials a la xarxa de clavegueram municipal, amb indicació de la data amb què es va realitzar aquesta connexió.
  
2. Protecció del sòl i de les aigües subterrànies
  
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial Decret 833/1988 de 20 de juliol, sobre el Reglament per a l'Execució de la Llei 20/1986, modificat pel Reial Decret 952/1997.
  
S'inscriu l'empresa en el Registre de Xicotets Productors de Residus Perillosos de la Comunitat Valenciana amb el número 12/12248, a falta de la següent documentació, que ha de presentar quan l'empresa es pose en funcionament:
  
Justificant del pagament de la taxa administrativa corresponent a la inscripció en registres oficials.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1 Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
Tancament total de les instal·lacions d'emmagatzematge i manipulació de materials pulverulents a granel.
  
Tancament d'instal·lacions de transport i processament de materials.
  
Aspirar i llevar la pols d'instal·lacions d'emmagatzemament, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu, d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores en qualitat ambiental serà la següent:
  
Anual: focus el cabal del qual supere 30.000 Nm³/h.
  
Biennal: focus de forns de cocció i aquells el cabal dels quals es trobe entre 10.000 i 30.000 Nm³/h.
  
Triennal: la resta de focus canalitzats.
  
Els contaminants que s'han de controlar seran els següents:
  
Tots els focus: partícules.
  
Focus que evacuen gasos procedents de processos de combustió: partícules, NOx (expressat com NO2), SO2, CO i CO2.
  
Focus que evacuen gasos procedents de forns de cocció: partícules, NOx (expressat com NO2), SO2, CO, CO2, fluorurs (com HF), plom i bor.
  
Queden exclosos de mesurament d'emissió de partícules els focus següents:
  
Focus de processos d'assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.
  
Focus d'evacuació de l'aire de refredament dels forns de cocció de taulells.
  
Els punts de mostratge en les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, i es registraran els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2 Control d'abocaments
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3 Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
  
L'envasament i l'etiquetatge dels residus serà conforme a allò que han exposat els articles 13 i 14 del Reial Decret 833/1988, Reglament de Residus Tòxics i Perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
S'ha d'elaborar un pla de prevenció i reducció de residus que es presentarà en la Direcció General de Qualitat Ambiental cada quatre anys.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i la quantitat dels residus produïts, la destinació donada a cada un d'ells i la relació que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.
  
4.4 Control de soroll
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.
  
En aquest sentit, es realitzarà un mesurament del soroll ambiental en l'entorn immediat de la parcel·la de l'activitat per una entitat col·laboradora en qualitat ambiental almenys cada cinc anys, d'acord amb l'article 37 de la dita llei i el Decret 266/2004, del Consell de la Generalitat.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries per garantir la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la declaració d'impacte ambiental emesa per la Direcció General de Gestió del Medi Natural de data 10 de març de 2005, que s'adjunta en l'annex II de la present resolució.
  
7. Altres condicions
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Segon
  
L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer
  
En relació amb el certificat d'adequació del projecte i la seua ampliació el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, i es presentarà prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que siguen aplicables, com també aquells altres certificats previstos en les disposicions que s'hagen integrat.
  
Quart
  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué
  
L'administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
Sisé
  
El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Conselleria de Territori i Habitatge qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté
  
En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge, en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 19 d'abril de 2005.- El director general de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
L'empresa Iberoalcorense, SL durà a terme la fabricació de taulellets i paviments ceràmics, amb una capacitat de producció de 2.310.000 m2/any.
  
El procés comença amb la recepció de terra amb camions des d'indústries d'atomitzat, passant mitjançant cintes transportadores i un elevador de catúfols al tamís i a les sitges de repòs.
  
Des d'aquestes sitges, la terra es condueix per mitjà de cintes a les tremuges de les premses per a la seua dosificació.
  
Una vegada premsades les peces, són conduïdes a l'assecador on es redueix la humitat fins a un 0,8% per a introduir-se a continuació en les línies d'esmaltat, en les quals se'ls aplica l'esmalt de base i alguns motius decoratius si és el cas.
  
A l'eixida de les línies d'esmaltat, les peces són col·locades automàticament en els box, on esperaran per a ser introduïdes en els forns a fi de donar-los la consistència adequada.
  
Quan els taulellets ixen del forn passen, previ procés de refredament, a la secció de classificació.
  
Paral·lelament a aquest procés també es preparen en la indústria els esmalts i les pastes serigràfiques.
  
Les aigües residuals es generaran en les zones de les esmaltadores i fabricació d'esmalts a causa de la neteja d'aquestes, com també en els serveis higiènics tant de la planta de producció com d'oficines, i s'estima en un total de 10.684 m³ a l'any.
  
Les aigües residuals industrials mitjançant el sistema de canaletes es conduiran fins a les basses impermeables de recollida on es depositaran per a ser evacuades per l'empresa gestora que les incorporarà com a matèria primera al seu procés d'atomitzat, mentre que les procedents de serveis es portaran a través del sistema de sanejament intern fins a la depuradora biològica, es transportaran posteriorment a una EDAR de Castelló de la Plana mitjançant camió cisterna, fins al moment en què es puguen evacuar a la xarxa de clavegueram, en el moment en què l'Ajuntament de l'Alcora autoritze aquest servei.
  
Per al control de les emissions de pols i esmalts produïdes per focus freds, el sistema de depuració que s'ha d'utilitzar consistirà en la instal·lació d'una xarxa de captació d'aquestes partícules la destinació final de les quals seran filtres de mànegues per via seca.
  
Quant als residus, segons allò que ha especificat el projecte, es disposarà d'una zona adequadament preparada per a l'emmagatzemament de residus perillosos, la totalitat de residus generats per l'empresa, perillosos i no perillosos, seran retirats per gestor autoritzat.
  
ANNEX II
  
Condicionat de la declaració d'impacte ambiental
  
Totes les substàncies que puguen ser catalogades com a residus, seran adequadament emmagatzemades i entregades a gestor autoritzat, segons la Llei 10/2000, de 12 de desembre, de residus.
  
Quant a la zona d'emmagatzemament de residus perillosos:
  
Es tractarà d'una zona pavimentada, coberta, ventilada, amb sistemes que permeten la retenció i la recollida d'abocaments accidentals, i de fàcil accés de manera que es minimitze el risc d'accidents en la càrrega/descàrrega dels diversos residus.
  
Per a l'emmagatzemament de residus líquids o que pel seu alt contingut líquid puguen generar abocaments es comptarà amb cubetes o sistema de recollida que garantisquen el confinament i posterior recollida dels possibles vessaments. Cada cubeta o recipient de recollida de vessaments accidentals ha de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals en cas de vessament supose augment de la seua perillositat o dificulten la seua gestió.
  
S'ha de comptar amb sistemes per a la retenció i la recollida de possibles vessaments en les zones de preparació d'esmalts i esmaltat. Les canaletes, arquetes i sistemes per a la recollida i la retenció de vessaments i aigües residuals han de ser cecs i trobar-se impermeabilitzats.
  
El titular de la instal·lació estarà obligat a remetre periòdicament a la Direcció General de Qualitat Ambiental l'informe de situació especificat en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.
  
Es comptarà amb l'adequada quantitat d'absorbent no inflamable per a resoldre els xicotets vessaments accidentals. L'absorbent contaminat es gestionarà segons la naturalesa del vessament.
  
Els resultats del Programa de Vigilància Ambiental determinaran si s'han d'implementar les mesures correctores adoptades per a previndre la contaminació acústica (obertures per a la ventilació dotades de silenciadors, etc.) ha de complir-se el que establix el títol lV, capítol ll Condicions acústiques de les activitats comercials, industrials i de serveis i el títol ll, capítol ll Nivells de pertorbació, de la Llei 7/2002, de 3 de desembre, de la Generalitat Valenciana de protecció contra la contaminació acústica. En tot cas, l'activitat industrial ha de dur-se a terme amb les finestres i els accessos a les naus tancades.
  
L'altura de les ximeneres ha de ser clarament superior a la d'edificis o estructures pròximes o confrontants, de manera que no es produïsquen turbulències que dificulten la dispersió (efecte explosió).
  
L'activitat ha de disposar d'un llibre de registre per cada un dels focus emissors de contaminants segons el model que apareix en l'annex lV de l'Ordre de 18 d'octubre de 1976 sobre prevenció i correcció de la contaminació industrial de l'atmosfera, on han d'anotar-se tots els mesuraments periòdics d'autocontrol de les emissions a l'atmosfera. El llibre de registre es troba disponible en els serveis territorials de la Conselleria de Medi Ambient. Així mateix han de presentar correctament emplenada l'adaptació de l'enquesta que apareix en l'annex V de la mencionada ordre, la qual igualment es troba disponible en els mencionats serveis territorials.
  
Quant al Programa de Vigilància Ambiental, ha de constar de les accions:
  
Mesuraments de les emissions de NO, NO2, CO, CO2 i partícules, realitzades per un organisme de control autoritzat a la posada en marxa i cada tres anys, ja que l'activitat es troba classificada com a grup B segons l'annex ll del Catàleg d'indústries potencialment contaminants de l'atmosfera del Decret 833/75 de protecció de l'ambient atmosfèric.
  
Mesuraments d'autocontrol de les emissions de NO2, CO i partícules realitzades per un centre qualificat o per la mateixa empresa una vegada cada any.
  
Mesuraments del soroll ambiental en l'entorn immediat de la parcel·la de l'activitat, o en l'interior d'habitatges o instal·lacions que puguen estar pròximes o confrontants. Aquests mesuraments han de realitzar-se per organismes col·laboradors de l'administració tant a la posada en marxa, com almenys cada cinc (5) anys, d'acord amb l'article 37 de la Llei 7/2002.
  
S'asseguraran les condicions d'operació d'acord amb el que establix el Projecte d'execució i l'Estudi d'impacte ambiental, comprovant que les mesures preventives i correctores proposades s'han realitzat i es troben en bon estat de funcionament. Aquestes mesures es completaran amb les propostes en la resolució d'impacte ambiental.
  
El titular de la instal·lació estarà obligat a remetre a la Direcció General de Qualitat Ambiental l'informe de situació especificat en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.
  
Elaboració anual de l'informe de situació especificat en el condicionant 4).
  
El Programa de Vigilància Ambiental proposat pel promotor amb les addicions ací detallades, es remetrà anualment a la Direcció General de Gestió del Medi Natural.
  
Altres condicionants ambientals que s'establisquen a través de les autoritzacions sectorials que siguen d'aplicació.